钦定古今图书集成/明伦汇编/官常典/第604卷 > 李同芳
## 钦定古今图书集成/明伦汇编/官常典/第604卷 > 李同芳

按《岳州府志》：“同芳，昆山人。由进士万历壬辰年任。以
参政辖守上荆，驻节澧州。恺悌慈惠，秉宪守法，毅然
弗移。文书案牍，必躬自批阅，吏胥无敢上下其手者。
时境内有巨憝十馀辈，结党构讼，同芳廉知其状，穷
党与，悉杖杀之。会朝议清核军田，民不得占，抚按下
其事，人心汹然。同芳以行之既久，骤难变更，力寝其”
议。悯澧疲苦，加意学校，建文昌阁、尊经阁及两庑，勤
行校课，所拔皆一时名宿。自是每科登隽者不下十
馀人。秉性廉洁，却诸土司馈献，日以吟咏自娱。有野
雉飞下厅事，驯扰不去，咸谓异政所感。祀《名宦》。